Stress Indices in surgical simulation
Authors: Γεωργίου Κωνσταντίνος 
Published: September 2021

Η απουσία μιας καθολικά αποδεκτής και αξιόπιστης μεθόδου μέτρησης του stress καθιστά δύσκολο να εκτιμηθεί και να ερμηνευθεί η ψυχική καταπόνηση των χειρουργών κατά τη διάρκεια μιας επέμβασης. Παρόλο που έχουν προταθεί διάφορες μέθοδοι αναίμακτης μέτρησης, οι περισσότερες μελέτες έχουν χρησιμοποιήσει μόνο μία ή δύο παραμέτρους εκτίμησης του stress και έχουν παράξει αντικρουόμενα αποτελέσματα. Ο πρώτος στόχος αυτής της μελέτης ήταν να εκτιμηθεί η σκοπιμότητα μιας νέας, εύκολης στη χρήση συσκευής μεγέθους ωρολογίου, για τη μέτρηση των παραμέτρων του καρδιακού stress, όπως η καρδιακή συχνότητα (HR) και η μεταβλητότητα του καρδιακού ρυθμού (IBI), οι οποίες συνήθως μετρούνται με τη βοήθεια ενός Holter ρυθμού, έχοντας επίσης και τη δυνατότητα μέτρησης της ηλεκτροδερμικής ενεργότητας (EDA).Ο δεύτερος στόχος ήταν να μετρηθεί ταυτόχρονα η ανταπόκριση επτά αναίμακτων δεικτών stress και να συγκριθούν με το βιντεοσκοπημένο αποτέλεσμα (VS) που επιτυγχάνουν οι αρχάριοι σε ένα στρεσογόνο περιβάλλον προσομοίωσης. Συγκεκριμένα, χρησιμοποιήσαμε μία υποκειμενική μέθοδο (STAI) συν τις τρεις προαναφερθείσες που προέρχονται από τη συσκευή που φοριέται στο χέρι (HR, IBI, EDA) καθώς και τα επίπεδα κορτιζόλης, άλφα-αμυλάσης και IgA στον σιέλο.Στη μελέτη περιελήφθησαν είκοσι ένας άρρενες αρχάριοι. Μετά από μια φάση προσανατολισμού, φόρεσαν μια συσκευή καρπού που μετρά την καρδιακή συχνότητα (HR), τη μεταβλητότητα του καρδιακού ρυθμού (IBI) και την ηλεκτροδερμική ενεργότητα (EDA), καθώς και ένα σύστημα παρακολούθησης καρδιακού ρυθμού Holter (HM). Ένα δείγμα σιέλου συλλέχθηκε για μετρήσεις κορτιζόλης (sC), άλφα-αμυλάσης (sAA) και εκκριτικής ανοσοσφαιρίνης Α (sIgA) (βασική φάση, BL). Στη συνέχεια άρχισε η φάση της άσκησης προσομοίωσης (Ε), με τους αρχαρίους να εκπαιδεύονται σε μια βασική ενότητα συρραφής λαπαροσκοπικά για 15 λεπτά. Αμέσως μετά, συλλέχθηκε άλλο δείγμα σιέλου. Το όλο πείραμα βιντεοσκοπήθηκε και υπολογίστηκε το VS. Υπολογίστηκε η εκατοστιαία αναλογία της διαφοράς (E-BL)diff για καθεμία από τις έξι παραμέτρους και συγκρίθηκε με το VS χρησιμοποιώντας τον συντελεστή συσχέτισης Pearson καθώς και το Κριτήριο Πληροφοριών Akaike (AICc).Η ανάλυση των δεδομένων έδειξε ότι: α) Σε σύγκριση με το STAI, η ηλεκτροδερμική ενεργότητα επέδειξε την καλύτερη συσχέτιση, ευαισθησία και ειδικότητα, β) οι παραγόμενες από τη φορητή συσκευή στον καρπό καρδιακές παράμετροι συσχετίστηκαν σε μεγάλο βαθμό με τις αντίστοιχες τιμές του Holter σε όλες τις φάσεις του πειράματος και γ) η EDAdiff έδειξε την καλύτερη συσχέτιση με το VS, ακολουθούμενη από την IBIdiff και την HRdiff. Μεταξύ των βιοδεικτών στον σίελο, η sAAdiff έδειξε την καλύτερη συσχέτιση σε σύγκριση με τις sIgAdiff και sCdiff.Συμπεραίνεται ότι αυτή η φορητή συσκευή καρπού είναι εύκολη στη χρήση και είναι απόλυτα αποδεκτή από τους συμμετέχοντες, η οποία μπορεί να παρέχει ακριβή εκτίμηση του stress στο περιβάλλον προσομοίωσης που δημιουργήσαμε. Επιπλέον, μπορεί να αναπαράγει αξιόπιστα τις καρδιακές παραμέτρους που σχετίζονται με το stress από το Holter, εξαλείφοντας έτσι την ανάγκη να φορεθεί μια αρκετά δυσκίνητη συσκευή. Στο περιβάλλον προσομοίωσης μας, οι συμπαθητικές παράμετροι του stress που σχετίζονται με το αυτόνομο συμπαθητικό σύστημα (EDA, IBI, HR, sAA) περιγράφουν καλύτερα την απόδοση των αρχαρίων, ενώ οι sC και IgA υστερούν.